Diari Oficial de la Generalitat Valenciana


Sumari del DOGV 4288, del 09-07-2002 (2002/6836)

RESOLUCIÓ de 17 de juny de 2002, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Protocol General pel qual s'establix l'Acord Marc entre el Ministeri de Ciència i Tecnologia i la Generalitat Valenciana per a la coordinació d'actuacions en matèria d'investigació científica, desenvolupament i innovació tecnològica.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4288

Data del DOGV
:   09-07-2002

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2002/6836


Data del document
:   17-06-2002

Organisme emissor
:   Presidència de la Generalitat

Tipus de document
:   Resolució

Descriptors 

:   * tecnologia
    * investigació científica
    * innovació
    * cooperació administrativa

RESOLUCIÓ de 17 de juny de 2002, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Protocol General pel qual s'establix l'Acord Marc entre el Ministeri de Ciència i Tecnologia i la Generalitat Valenciana per a la coordinació d'actuacions en matèria d'investigació científica, desenvolupament i innovació tecnològica. [2002/6836]
  
Subscrit, després de la tramitació prèvia reglamentària, entre el Ministeri de Ciència i Tecnologia i la Generalitat Valenciana, el 15 de gener de 2002, un Protocol General pel qual s'establix l'Acord Marc per a la coordinació d'actuacions en matèria d'investigació científica, desenvolupament i innovació tecnològica, i en compliment del que establix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, l'article 3.4 del Decret 20/1993, de 8 de febrer, del Govern Valencià i la clàusula desena del Protocol, cal publicar en el Diari Oficial de la Generalitat Valenciana l'esmentat Protocol, que ha quedat inscrit en el Registre de Convenis amb el número 0397/2002, i que figura com a annex d'esta resolució.
  
València, 17 de juny de 2002.- La subsecretària del Secretariat del Govern i Relacions amb les Corts: Amparo Koninckx Frasquet.
  
Protocol general pel qual s'establix l'acord marc entre el Ministeri de Ciència i Tecnologia i la Generalitat Valenciana per a la coordinació d'actuacions en matèria d'investigació científica, desenvolupament i innovació tecnològica.
  
A València, 15 de gener de 2002
  
Intervenen
  
D'una banda, la senyora Anna M. Birulés i Bertran, ministra de Ciència i Tecnologia, càrrec que té en virtut de nomenament efectuat pel Reial Decret 561/2000, de 27 d'abril (BOE núm. 102 de 28 d'abril de 2000), que actua en l'exercici de la competència atribuïda per l'article 12.1 g) de la Llei 6/1997, de 14 d'abril, d'Organització i Funcionament de l'administració General de l'Estat.
  
De l'altra, el senyor Eduardo Zaplana Hernández-Soro, president de la Generalitat Valenciana, fent ús de les facultats que li atribuix l'article 14.c) de la Llei 5/1983, del Govern Valencià, sense perjudici de les aprovacions o ratificacions que, si és el cas, siguen procedents.
  
Exposen
  
Que el Ministeri de Ciència i Tecnologia i l'Oficina de Ciència i Tecnologia del Govern Valencià desitgen coordinar les seues actuacions en matèria d'investigació científica, desenvolupament i innovació tecnològica amb l'objectiu comú de promoure el desenvolupament d'una investigació d'excel·lència que contribuïsca a l'avanç del coneixement i a elevar el nivell tecnològic de les empreses, a fi de millorar la qualitat de vida dels ciutadans i incrementar la competitivitat de les empreses.
  
Que per a la consecució d'aquests objectius, ambdues parts posen en marxa actuacions de foment de l'activitat investigadora, el Pla Nacional de I+D+I i el Pla Valencià d'Investigació Científica, Desenvolupament Tecnològic i Innovació respectivament, i coincideixen en la necessitat de potenciar la creació de masses crítiques necessàries per fer front als desafiaments que la investigació espanyola té plantejats, facilitar la internacionalització dels nostres grups, en especial en el context de l'espai europeu d'investigació, incrementar la quantitat i la qualitat dels recursos humans en investigació, facilitar la transferència tecnològica al sector empresarial i fomentar la difusió científica i tecnològica.
  
Que l'article 149.1.15 de la Constitució atribuïx a l'Estat la competència sobre el foment i la coordinació general de la investigació científica i tècnica.
  
Que la Llei 13/1986, de 14 d'abril, de Foment i Coordinació General de la lnvestigació Científica i Tècnica, creà un marc normatiu per a promoure la coordinació i col·laboració entre les diferents administracions públiques, universitats, institucions públiques i empreses privades en el camp de la investigació i el desenvolupament tecnològic.
  
Que amb data 12 de novembre de 1999, el Consell de Ministres aprovà el Pla Nacional d'Investigació Científica, Desenvolupament i Innovació Tecnològica (I+D+I) per al període 2000-2003 que li va ser presentat per la Comissió Interministerial de Ciència i Tecnologia, tot complint el que s'ha previst en l'article 6 de la Llei 13/1986, de Foment i Coordinació General de la Investigació Científica i Tècnica.
  
Que la Llei 7/1997, de Foment i Coordinació de la Investigació Científica i de Desenvolupament Tecnològic de la Comunitat Valenciana, establix entre els seus fins la competència exclusiva de la Generalitat Valenciana en matèria d'investigació científica, sense perjudici d'allò que disposa el núm. 15 de l'apartat 1r de l'article 149 de la Constitució.
  
Que el Pla Valencià d'Investigació Científica, Desenvolupament Tecnològic i Innovació és l'instrument previst en la Llei 7/1997, per al foment i la coordinació de la investigació científica i tècnica de la Comunitat Valenciana.
  
Que un dels objectius del Pla Nacional de I+D+I és avançar en la cooperació amb les comunitats autònomes, dins de les possibilitats que oferix la Llei 13/1986 i d'acord amb el que s'ha previst en el document sobre «Mecanismes de cooperació entre l'administració general de l'Estat i les comunitats autònomes en el marc del Pla Nacional de I+D+I, que va ser aprovat pel Consell General de la Ciència i la Tecnologia en la reunió del 27 de setembre de 1999.
  
Que d'acord amb el que s'ha previst en el Pla Nacional de I+D+I el mecanisme general de cooperació serà l'establiment d'acords marc que podran donar lloc a actuacions conjuntes de cooperació les quals hauran de regular-se a través de convenis específics.
  
Que les parts han cooperant en el passat en diferents aspectes relacionats amb la ciència i la tecnologia com ho testimonien els convenis firmats de comú acord.
  
Que ambdues parts consideren d'interés intensificar la coordinació i impulsar actuacions conjuntes de cooperació que coordinen els esforços del Pla Nacional de I+D+I i del Pla Valencià d'Investigació Científica, Desenvolupament Tecnològic i Innovació en àrees d'interés comú, per entendre que això contribuïx al millor compliment dels respectius objectius.
  
Per tot això, les parts acorden subscriure el present acord marc, el qual es regirà per les següents
  
Clàusules
  
Primera. Objecte de l'acord marc
  
1. L'objecte del present acord marc és regular les relacions de coordinació i cooperació entre les parts, en especial en allò que fa referència a l'intercanvi d'informació, a la definició d'àrees d'actuació conjunta i prioritària i a la divulgació científica i tecnològica.
  
2. Sobre la base del present acord marc, les parts persegueixen fomentar la investigació i el desenvolupament tecnològic, potenciar la creació de masses crítiques necessàries per fer front als desafiaments cientificotecnològics, facilitar la internacionalització d'esta activitat, en especial en el context de l'espai europeu d'investigació, incrementar la quantitat i la qualitat dels recursos humans en l'àmbit de la investigació i el desenvolupament tecnològic, mitjançant col·laboracions en programes com ara el Ramón y Cajal, facilitar la transferència tecnològica al sector empresarial i la difusió científica i tecnològica.
  
3. El Consell General de la Ciència i la Tecnologia, regulat per l'article 12 de la Llei 13/1986, de Foment i Coordinació General de la Investigació Científica i Tècnica, en què estan representades les parts, constituïx l'instrument essencial de la coordinació d'actuacions. Les parts es comprometen a participar activament en aquest Consell General i en els grups de treball que pogueren constituir-se al si del Consell General per a avançar en la coordinació d'actuacions.
  
Segona. Intercanvi d'informació
  
1. Les parts assumeixen que l'intercanvi d'informació constituïx la base d'una adequada coordinació de les respectives actuacions en matèria de política científica i tecnològica i es comprometen a avançar en esta matèria.
  
2. L'objecte d'intercanvi d'informació és considerat ampli per les parts. Es considera essencial abordar prioritàriament els següents àmbits:
  
Estadística de I+D+I, incloent-hi directoris de centres de I+D i empreses.
  
Prioritats nacionals i regionals d'investigació, desenvolupament i innovació.
  
Previsions pressupostàries i execució de despesa pels respectius plans de I+D+I.
  
Accions finançades per cada part.
  
Accions de formació de personal investigador.
  
Grans instal·lacions científiques.
  
Cooperació internacional.
  
3. Més allà de l'intercanvi d'informació, cada part es compromet a consultar a l'altra respecte de totes aquelles actuacions que es propose d'emprendre i puguen implicar per a esta última un cofinançament immediat o futur.
  
4. En un context més ampli de coordinació global amb la resta d'administracions autonòmiques, les parts es comprometen a aprofundir en el coneixement mutu mitjançant l'intercanvi d'experiències en política i gestió de I+D+I. El desenvolupament de seminaris o jornades sobre temes d'interés general, per exemple, en matèria de prospectiva tecnològica, sistemes d'avaluació o experiències de gestió, es considera un àmbit de cooperació d'interés mutu.
  
5. Les actuacions de coordinació es referiran al conjunt d'àrees cientificotecnològiques cobertes pel Pla Nacional de I+D+I.
  
Tercera. Àrees prioritàries d'actuació conjunta
  
1. Les actuacions conjuntes de cooperació es concentraran en les següents àrees identificades per les parts com d'interés comú i prioritari:
  
Àrea 1: Àrea Cientificotècnica Agroalimentària.
  
Àrea 2: Àrea Cientificotècnica de Ciències de la Salut i de la Vida.
  
Àrea 3: Àrea Cientificotècnica de Tecnologies Industrials Avançades.
  
Àrea 4: Àrea Cientificotècnica de Gestió dels Recursos Hídrics, de Medi Ambient i de Turisme.
  
Àrea 5: Àrea Cientificotècnica de Noves Tecnologies.
  
Les àrees cientificotècniques identificades com a prioritàries d'acció conjunta entre el Ministeri de Ciència i Tecnologia i la Generalitat Valenciana incideixen sobre el territori de la Comunitat Valenciana, de manera que s'adapten amb la major precisió a les característiques i a les especialitats de la seua estructura productiva.
  
En el cas de la indústria, la Comunitat Valenciana és la segona comunitat autònoma industrial d'Espanya, amb un pes de VAB industrial d'un 26%, per damunt de 23,4% de la mitjana espanyola.
  
La producció agrícola té especial importància, té una gran qualitat i un elevat nivell d'exportació, la qual cosa és de gran importància en la balança econòmica.
  
El turisme representa un dels motors bàsics de l'economia valenciana. Ho demostren el seu desenvolupament sostingut en els últims anys, la seua importància actual i les seues expectatives de futur.
  
Quant a l'interés científic de les àrees i l'existència de recursos previs o masses crítiques per fer front amb garanties al desenvolupament científic i tècnic, la investigació en les respectives àrees té una gran tradició a la Comunitat Valenciana, on hi ha grups molt competitius en l'àmbit nacional i en l'internacional, tant en les universitats, com en els centres d'investigació o en els centres tecnològics.
  
2. El foment de la investigació científica i tecnològica en estes àrees contribuirà al compliment dels següents objectius estratègics de Pla Nacional:
  
Àrea Cientificotècnica Agroalimentària
  
Els continguts en les següents àrees:
  
- Recursos i Tecnologies Agroalimentàries.
  
- Alimentació.
  
Àrea Cientificotècnica de Ciències de la Salut i de la Vida
  
Els continguts en les següents àrees:
  
- Biomedicina.
  
- Biotecnologia.
  
- Sociosanitària.
  
Àrea Cientificotècnica de Tecnologies Industrials Avançades
  
Els continguts en les següents àrees:
  
- Materials.
  
- Processos i Productes Químics.
  
- Disseny i Producció Industrial.
  
- Automoció.
  
Àrea Cientificotècnica de Gestió dels Recursos Hídrics, de Medi Ambient i de Turisme
  
Els continguts en les següents àrees:
  
- Recursos Naturals.
  
- Medi Ambient.
  
- Turisme, Oci i Esport.
  
Àrea Cientificotècnica de Noves Tecnologies
  
Els continguts en les següents àrees:
  
- Tecnologies de la Informació i de les Comunicacions.
  
- Societat de la Informació.
  
- Transport i Ordenació de Territori.
  
3. Així mateix, estes actuacions contribuiran al compliment dels següents objectius estratègics de Pla Valencià d'Investigació Científica, Desenvolupament Tecnològic i Innovació:
  
Àrea Cientificotècnica Agroalimentària
  
Els continguts en els següents programes:
  
- Sectorial d'Agroalimentació.
  
Àrea Cientificotècnica de Ciències de la Salut i de la Vida
  
Els continguts en els següents programes:
  
- Sectorial de Salut i Qualitat de Vida.
  
Àrea Cientificotècnica de Tecnologies Industrials Avançades
  
Els continguts en els següents programes:
  
- General d'Innovació, Desenvolupament i Transferència de Tecnologia.
  
Àrea Cientificotècnica de Gestió dels Recursos Hídrics, de Medi Ambient i de Turisme
  
Els continguts en els següents programes:
  
- Sectorial de Socioeconomia.
  
- Sectorial de Medi Ambient.
  
Àrea Cientificotècnica de Noves Tecnologies
  
Els continguts en els següents programes:
  
- General de la Societat de la Informació i del Coneixement.
  
- Sectorial d'lnfraestructures i Ordenació del Territori.
  
4. La posada en marxa d'actuacions conjuntes de cooperació requerirà l'adopció d'un conveni específic entre les parts, a través del qual es regularà la implicació de les parts i s'establirà un procediment de gestió comú que inclourà el sistema d'avaluació i seguiment de l'actuació. Per a la negociació d'aquests convenis específics, i a iniciativa de qualsevol de les parts, s'establirà una Comissió Mixta i Paritària en la seua composició, que estarà constituïda per dos representants del Ministeri de Ciència i Tecnologia i dos representants de l'Oficina de Ciència i Tecnologia del Govern Valencià.
  
Quarta. Difusió Científica i Tecnològica
  
1. Les parts acorden intensificar coordinadament els seus esforços en matèria de difusió científica i tecnològica.
  
2. L'objectiu d'esta difusió és millorar la percepció i el coneixement que els ciutadans tenen de la ciència i la tecnologia davant l'evidència que només una societat interessada garantix, a llarg termini, el desenvolupament sostenible del sistema de ciència i tecnologia espanyol i l'aprofitament dels seus resultats.
  
3. La cooperació es materialitzarà, en primer lloc, a través d'un intercanvi d'informació respecte de les actuacions que les parts realitzen en esta matèria. En segon lloc, les parts assumixen l'objectiu d'organitzar una ?Setmana de la Ciència» que tindrà lloc en l'últim trimestre de l'any 2001 i en la data que es determine en els anys successius de vigència del present acord marc en les convocatòries del Programa Nacional de Difusió de la Ciència i la Tecnologia.
  
Cinquena. Xarxes de Comunicació en I+D
  
1. El Ministeri de Ciència i Tecnologia està ampliant l'ample de banda de la xarxa troncal de comunicació per al sistema de ciència i tecnologia espanyol, amb l'objectiu d'aconseguir velocitats comparables a les dels socis membres de la xarxa GEANT europea. Així mateix, a través de les convocatòries FEDER, està adaptant la infraestructura de comunicació d'universitats, centres públics d'investigació i centres tecnològics, per a adequar-la a estes velocitats.
  
2. La Generalitat Valenciana realitzarà els esforços necessaris perquè els trams de xarxa autonòmica també s'adeqüen al mateix nivell de connectivitat.
  
3. Ambdues parts persegueixen l'objectiu d'aconseguir un grau de capil·laritat suficient que permeta satisfer les necessitats dels investigadors espanyols.
  
Sisena. Seguiment i avaluació
  
1. Als efectes de seguiment de les actuacions previstes en les clàusules 2º, 4ª i 5ª de present acord marc, referides a l'intercanvi d'informació i a la cooperació en matèria de difusió científica i de xarxes de comunicació en I+D, les parts identificaran respectivament un representant per cada una d'estes actuacions.
  
2. Els representants de les parts seran responsables de progressar en la consecució dels objectius definits per a cada una de les actuacions en el present acord marc.
  
3. L'avaluació de desenvolupament i grau de compliment dels objectius previstos per a estes actuacions de coordinació és portar a cap a través d'un o diversos grups de treball vinculats al Consell General de la Ciència i la Tecnologia, al qual informaran regularment de la seua activitat. Cada grup de treball estarà integrat per una representació paritària de l'administració general de l'Estat i de les comunitats autònomes en nombre que no excedisca de deu representants en total. Un dels representants de l'administració general de l'Estat provindrà de la Delegació de Govern a la Comunitat Valenciana. La creació i composició de cada grup de treball s'acordarà en el Consell General de la Ciència i la Tecnologia. Mitjançant aquest procediment, les parts accepten que l'avaluació de les actuacions de coordinació previstes en el present acord marc siguen realitzades en el context global del conjunt de comunitats autònomes.
  
4. El seguiment i l'avaluació de les actuacions conjuntes de cooperació, a les quals fa referència la clàusula tercera del present acord marc, s'establiran en el conveni específic que regule cada actuació.
  
5. Per a totes les tasques de seguiment i avaluació es tindran en compte els procediments que, amb caràcter general, s'establisquen per al seguiment i l'avaluació del Pla Nacional de I+D+I, tant en allò que fa referència a l'avaluació ex ante com a l'avaluació contínua i a l'avaluació estratègica anual.
  
Setena. Actualització de l'acord marc
  
1. El present acord marc podrà modificar-se de comú acord o quan això siga necessari com a conseqüència de les decisions de la CICYT, de les modificacions que puguen afectar el Pla Nacional de I+D+I 2000-2003 o de les modificacions que puguen afectar el Pla Valencià d'Investigació Científica, Desenvolupament Tecnològic i Innovació. Les modificacions a l'acord marc s'incorporaran com a annex.
  
2. Així mateix, l'acord marc podrà resoldre's per decisió de qualsevol de les parts, sempre que es comunique amb una antelació de com a mínim quatre mesos a l'altra part i a la Secretaria del Consell General de la Ciència i la Tecnologia. La part que haguera denunciat l'acord marc assumirà les responsabilitats de qualsevol tipus que haguera adquirit com a conseqüència de les actuacions que ja s'hagueren iniciat.
  
Huitena. Resolució de controvèrsies
  
El present Protocol General té naturalesa administrativa, i regix en la seua interpretació i el seu desenvolupament l'ordenament jurídic administratiu, amb exprés sotmetiment de les parts a la jurisdicció contenciosa administrativa en els termes que establix l'article 8.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En tot cas, seran d'aplicació els principis de la vigent Llei de Contractes de les Administracions Públiques per a resoldre els dubtes que hi pogueren suscitar-se.
  
La resolució de les controvèrsies que pogueren plantejar-se sobre la interpretació i l'execució del present protocol general hauran de solucionar-se per mutu acord de les parts, de conformitat amb el que s'ha previst en la clàusula sisena. Si no es poguera aconseguir el dit acord, les possibles controvèrsies hauran de se resoltes tal com es disposa en l'article 44 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Novena. Vigència de l'acord marc
  
El present acord marc entrarà en vigor en la data de la firma i estarà vigent fins a l'acabament del Pla Nacional de I+D+I, 2000-2003.
  
Deu. Publicitat del conveni
  
El present acord marc serà publicat en el Boletín Oficial de Estado i en el Diari Oficial de la Generalitat Valenciana.
  
La Ministra de Ciencia y Tecnología: Anna Mª. Birulés i Bertrán
  
El Presidente de la Generalitat Valenciana: Eduardo Zaplana Hernández-Soro